ফান্ডিংয়ের জোগাড় তো হল। তাতে ঝামেলা কিন্তু শেষ হল না। আরও বড় চ্যালেঞ্জ তখনও বাকি। প্রথম বছর থেকে ‘এক্সপেডাইট ফুড’এর প্রথম লক্ষ্য ছিল পণ্যের মান বজায় রাখা। যে স্ন্যাক তৈরি করেছেন তার গুন ও মান নিয়ে অভিনব যথেষ্ট খুঁতখুঁতে ছিলেন। কিন্তু বুঝতে পারছিলেন না কীভাবে সেই ব্যাপারে নিশ্চিত হবেন। এবার বাজার নিয়ে গবেষণা শুরু করলেন। ‘সকাল ৬টায় বেরিয়ে পড়তাম। আশপাশের শহরের বাজার থেকে অর্ডার তুলতাম আর ডিস্ট্রিবিউটর ঠিক করতাম। আমার দিন শেষ হত রাত ১১ টায়’, অভিনব জানান, এত কিছুর পরও কোথাও যেন খামতি থেকে যাচ্ছিল। প্রথম ডেলিভারির পর আর কেউ নিতে চাইছিল না তাঁর প্রডাক্ট। সমস্যা বাড়ছিলই। অভিনব ঠিক করলেন নিজেই এর কারণ খুঁজবেন। ক্রেতাদের সঙ্গে কথা বললে তারা জানান, প্রডাক্ট ভালো লাগছে না। কেন ভালো হচ্ছে না তার খোঁজ নিতে গিয়ে দেখেন, যখন তিনি নিজে থাকছেন না, কারখানায় লোকজন ঠিকমতো কাজ করছে না। তিনি বলেন, ‘এটা অনেকটা ষড়যন্ত্র চক্রের মতো। একদিকে খদ্দের ধরতে আমি যখন চারদিকে ছুটে বেড়াচ্ছি, তখন আমার অনুপস্থিতিতে কারখানায় যা তৈরি হচ্ছে তা ঠিক মানের হচ্ছে না। ফলে সব শহরে আমাকে ডিস্ট্রিবিউটর রাখতে হল’। কিছুদিনের মধ্যে বদল বুঝতে পারলেন অভিনব। প্রোডাকশন এবার নিয়মে ফিরল।